
सीबीएसई की पाठ्‌यचर्या में असम के स्वतंत्रता सेनानियों के योगदान को शामिल किया जाना

3042. श्री बीरेन्द्र प्रसाद वैश्यः 

      क्या मानव संसाधन विकास मंत्री यह बताने की कृपा करेंगे किः

(क) क्या देश के स्वतंत्रता आंदोलन में कनकलता, कुशल कुंवर, मणिराम दीवान और असम के अन्य अग्रणी स्वतंत्रता सेनानियों के योगदान और बलिदानों को सीबीएसई की पाठ्‌यचर्या में शामिल किया गया है;
(ख) यदि हां, तो तत्संबंधी ब्यौरा क्या है;
(ग) यदि नहीं, तो इसके क्या कारण हैं;
(घ) क्या भारत के स्वतंत्रता आंदोलन में इन शहीदों के योगदान को शामिल करने के संबंध में कोई अभ्यावेदन प्राप्त हुए हैं; और
(ङ) यदि हां, तो तत्संबंधी ब्यौरा तथा सूची क्या है और उस पर क्या कार्रवाई की गई है?
उत्‍तर
मानव संसाधन विकास मंत्रालय में राज्‍य मंत्री
(श्री ई. अहमद)
(क) से (ड.) : जहां तक सीबीएसई का सम्‍बन्‍ध है, बोर्ड कक्षा I-VIII की पाठ्यचर्या तैयार नहीं करता है। बोर्ड से सम्‍बद्ध स्‍कूल इन कक्षाओं के लिए राष्‍ट्रीय शैक्षिक अनुसंधान और प्रशिक्षण परिषद् (एनसीईआरटी) द्वारा निर्धारित पाठ्यचर्या का पालन करने हेतु निर्देशित हैं। बोर्ड कक्षा IX-XII की पाठ्यचर्या निर्धारित करता है जो एनसीईआरटी के राष्‍ट्रीय पाठ्यचर्या कार्यढांचा (एनसीएफ)-2005 पर आधारित है और इन कक्षाओं के लिए एनसीईआरटी द्वारा तैयार की गई पाठ्य-पुस्‍तकें निर्धारित करता है।

	एनसीईआरटी की इतिहास की मौजूदा पाठ्यपुस्‍तकें विशेषज्ञों के दल द्वारा तैयार की गई हैं, जो कुछ चुनिंदा मूलविषयों के गहन अध्‍ययन पर ध्‍यान केन्द्रित करती हैं। इन मूलविषयों का चयन इस प्रकार किया गया है कि इनमें देश के अलग-अलग भागों के विभिन्‍न क्षेत्रों; आर्थिक, सामाजिक, राजनैतिक एवं सांस्‍कृतिक क्षेत्रों में हो रहे विकास शामिल हों। ऐसा यह सुनिश्चित करने के दृष्टिकोण से किया गया है कि विस्‍तृत वर्णन के जुनून के चलते ज्ञान की हानि न हो। उल्लिखित स्‍वतंत्रता सेनानियों के योगदान का एनसीईआरटी की पाठ्य-पुस्‍तकों में कोई उल्‍लेख नहीं है।

